תמר ברעם

**העיוורת/** יעקב שטיינברג

**שאלה: בחר מסיפור קצר שלמדת מוטיב אחד, תאר את התפתחות המוטיב לאורך הסיפור, והסבר את תרומתו לבניית משמעות הסיפור.**

אחד המוטיבים המובילים בסיפור "העיוורת" הוא מוטיב העיוורון. חנה גיבורת הסיפור, היא אישה עיוורת. העובדה הזו הופכת את המציאות בחייה למעורערת במידת מה, שהרי עליה להשלים את העובדות שאינה רואה בעין, בעזרת אמצעים אחרים כמו מישוש, שמיעה, ריחות, וכדומה. המציאות של חנה מורכבת מהסקת מסקנות. אנחנו הקוראים, מובלים במהלך קריאת הסיפור על ידי החוויות, שחנה חווה בעצמה על עצמה. פירושו של דבר, שהעיוורון חל גם עלינו. גם אנחנו, כמוה, מגששים וחותרים לגלות את האמת על חייה. מוטיב העיוורון הוא זה שמייצר את התעלומה בסיפור. מוטיב העיוורון הוא גם זה שהופך את הפתרון לתעלומה, להיות מחריד כל כך.

התעלומה הגדולה ביותר בסיפור היא זהותו האמיתית של ר' ישראל, בעלה של חנה. עוד בעת השידוך ביניהם, חנה חשדה בעניין זהותו. בזכות היכולת שלה להסיק מסקנות היא מגלה אט אט, שהוא לא מי שסיפרו לה. זקנו מסגיר את העובדה, שהוא אינו מוכר טבק. המקל בידו והקול שלו מסגירים את העובדה, שהוא גבר מבוגר יותר ממה שסיפרו לה. החשד בנוגע לזהותו של ר' ישראל ממשיך ומבעבע לאורך הסיפור. הדבר הכי מדאיג ומחשיד בנוגע לזהותו הוא מקום מגוריהם המשותף. חנה מבחינה בעובדה, שהם ממוקמים רחוק ממגורי היהודים, אך גם לא קרוב למגורי הערלים. היא מבינה שהיא מבודדת. הדפיקות על חלונות הבית בשעות משונות של היום, והתנור שממוקם במרכז הבית, גורמים לה להעלות בדעתה, שאולי הוא אינו יהודי. אך אף אחת מהמסקנות שאספה, לא הכינה אותה לנורא מכל, מציאות חייה.

כשהתינוקת חולה, חנה מבקשת עזרה בפעם הראשונה. היא מבקשת מבעלה לעזור לה להבחין במצבה הבריאותי של התינוקת, והוא משקר לה. העיוורון במקרה הזה לא מכניע את חנה, והיא יודעת את האמת, שהתינוקת תמות. היא מתאבלת על גורלה של התינוקת. בלילה שבו היא מתה, האם התייסרה ונשבעה, שלעולם לא תמסור את התינוקת שלה לידי קברן. מכאן התעלומה נפתרת, והעיוורון הכללי שאפף את חנה, נפסק. המציאות שמכה בה, מחרידה יותר ממה שאפשר להעלות בדמיון, מחרידה יותר ממה שאפשר להסיק במסקנות כשאין עיניים - גופת התינוקת נגנבה על ידי בעלה, שהוא קברן, והם גרים בבית קברות.

מוטיב העיוורון מלווה אותנו לכל אורך הסיפור. חנה, האישה העיוורת, שואפת לאמת ולראייה מציאותית, בעוד שהסובבים אותה, שאינם מוגבלים בראייתם את המציאות, עוסקים בלהסתיר אותה, לעדן אותה, לשנות אותה בעבור חנה. מוטיב העיוורון בסיפור "העיוורת" הוא זה שמייצר את התעלומה, וגם זה שמכה בנו כשהתעלומה נפתרת, בצורה הנוראית ביותר.